राखी सावंत के भाई को मुंबई पुलिस ने चेक बाउंस मामले में किया गिरफ्तार
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar सलमान खान को जान से मारने की धमकी देने वाले आरोपी के खिलाफ लुकआउट नोटिस जारी - छत्तीसगढ़ शराब घोटाला मामले को लेकर AAP ने ED से की CM बघेल को गिरफ्तार करने की मांग
मुंबई पुलिस ने मंगलवार को एक्ट्रेस राखी सावंत के भाई राकेश को चेक बाउंस के मामले में गिरफ्तार किया। मीडिया रिपोर्ट्स के मुताबिक, एक बिजनेसमैन ने 2020 में राकेश के खिलाफ शिकायत की थी। उस समय उन्हें पैसे लौटाने की शर्त पर बेल मिली थी, लेकिन उन्होंने ऐसा नहीं किया जिसके बाद उन्हें दोबारा गिरफ्तार किया गया है।
आज की अन्य बड़ी खबरें...
द्रौपदी मुर्मू ने डिफेंस इंवेस्टिटुरे सेरेमनी में 37 जवानों को वीरता पुरस्कार दिए
​​​​​​राष्ट्रपति द्रौपदी मुर्मू मंगलवार को दिल्ली में डिफेंस इंवेस्टिटुरे सेरेमनी 2023 के पहले फेज में 37 जवानों को वीरता पुरस्कार दिए। इसमें 8 कीर्ति चक्र दिए। पांच जवानों को पुरस्कार मरणोपरांत मिला। वहीं, 29 जवानों को शौर्य चक्र दिए गए, जिसमें से पांच की मौत हो चुके हैं। इस सेरेमनी में प्रधानमंत्री नरेंद्र मोदी भी मौजूद रहे।
दक्षिण अफ्रीका से लाई गई मादा चीता दक्ष की कूनो नेशनल पार्क में मौत, अब तक 3 की मौत
दक्षिण अफ्रीका से लाई गई मादा चीता दक्ष की मंगलवार को मध्य प्रदेश के कूनो नेशनल पार्क में मौत हो गई है। यहां अब तक तीन चीतों की मौत हो चुकी है। मध्य प्रदेश के मुख्य वन संरक्षक जेएस चौहान ने यह जानकारी दी। उन्होंने कहा कि पहली नजर में मौत का कारण मेटिंग के दौरान हुए घाव हैं। पढ़ें पूरी खबर...
ओडिशा के कालाहांडी में एनकाउंटर में 3 माओवादी मारे गए, एक पुलिसकर्मी घायल
ओडिशा के कालाहांडी में मंगलवार को पुलिस के साथ एनकाउंटर में तीन माओवादी मारे गए। वहीं, एक पुलिसकर्मी घायल हुआ है। पुलिस और माओवादियों के बीच यह एनकाउंटर तपरेंगा-लुबंगड़ जंगल में हुआ। मौके से हथियार भी बरामद हुए हैं और घायल पुलिसकर्मी को इलाज के अस्पताल भेज दिया है। डीजीपी ने कहा कि आसपास के वन क्षेत्रों में तलाश अभियान अभी भी जारी है।
जम्मू-कश्मीर में टेरर फंडिंग को लेकर NIA ने 7 जिलों में मारा छापा
राष्ट्रीय जांच एजेंसी (NIA) ने मंगलवार को टेरर फंडिंग और आतंकी साजिश को लेकर जम्मू कश्मीर के 7 जिलों में छापेमारी की। इसमें अनंतनाग के चार, शोपियां के तीन, बडगाम, श्रीनगर और पुंछ में दो-दो और बारामूला और राजौरी जिलों में एक-एक जगह पर तलाशी ली गई है।
श्रद्धा मर्डर केस के आरोपी आफताब पूनावाला पर मर्डर और सबूत गायब करने का मुकदमा चलेगा
दिल्ली के साकेत कोर्ट ने श्रद्धा वालकर हत्याकांड के आरोपी आफताब पूनावाला पर IPC की धारा 302 (मर्डर) और 201 (सबूत गायब करने) के आरोप तय करने का आदेश दिया है। आफताब ने इन आरोपों को स्वीकार करने से मना कर दिया है और अदालत जाने की बात कही है। मामले की सुनवाई 1 जून को होगी।
24 घंटे में कोरोना के 1,331 नए संक्रमित मिले, 15 मौतें; 3,752 लोग हुए रिकवर
बीते 24 घंटे में कोरोना के 1 हजार 331 नए केस सामने आए हैं, जबकि 15 लोगों की मौत हुई है। 3 हजार 752 लोग इस बीमारी से ठीक हो चुके हैं। वहीं, एक्टिव केस घटकर 22 हजार 742 हो गए हैं।
मध्य प्रदेश के खरगोन में बस पुल से नीचे गिरी, 15-20 लोगों के मारे जाने की खबर
मध्य प्रदेश के खरगोन में मंगलवार को एक बस पुल से गिर गई। 15-20 लोगों की मौत की सूचना मिली है। बस इंदौर से डोंगरगांव जा रही थी। हादसा सुबह 9:30 बजे हुआ। मौतों को लेकर अभी कोई आधिकारिक बयान नहीं आया है। घटना के बाद लोगों की भीड़ जमा हो गई है। घायलों को आसपास के अस्पतालों में पहुंचाया जा रहा है। पूरी खबर पढ़ें...
सलमान खान को जान से मारने की धमकी देने वाले आरोपी के खिलाफ लुकआउट नोटिस जारी
मुंबई पुलिस ने अभिनेता सलमान खान को धमकी भरे ईमेल भेजने के आरोपी के खिलाफ लुकआउट सर्कुलर (LOC) जारी किया है। पुलिस के मुताबिक, आरोपी ने मार्च में गैंगस्टर गोल्डी बराड़ के नाम से सलमान खान को धमकी भरे मैसेज भेजे थे।
छत्तीसगढ़ शराब घोटाला मामले को लेकर AAP ने ED से की CM बघेल को गिरफ्तार करने की मांग 
आम आदमी पार्टी (AAP) ने प्रवर्तन निदेशालय (ED) से छत्तीसगढ़ के मुख्यमंत्री भूपेश बघेल को गिरफ्तार करने और राज्य में हुए शराब घोटाले में उनकी भूमिका की जांच करने की मांग की है। जांच एजेंसी ने घोटाले के सिलसिले में शनिवार को कांग्रेस नेता और रायपुर के मेयर एजाज ढेबर के भाई शराब कारोबारी अनवर ढेबर को गिरफ्तार किया था।
ED ने स्पेशल कोर्ट में फाइल किए गए अपने आवेदन में दावा किया था कि एक सिंडिकेट ने छत्तीसगढ़ में शराब के कारोबार में बड़े पैमाने पर घोटाला किया था, जिसमें राज्य सरकार के बड़े अधिकारी और नामी राजनीतिक लोग शामिल थे। दावे में यह भी कहा गया था कि 2019-22 के बीच 2,000 करोड़ रुपए का घोटाला किया गया था।
दिल्ली के आर्मी बेस अस्पताल में आग लगी, कोई हताहत नहीं; मेडिकल इक्विपमेंट को नुकसान हुआ
दिल्ली कैंट एरिया के आर्मी बेस अस्पताल में मंगलवार सुबह करीब 3.50 बजे आग लग गई। खबर मिलते ही एक दर्जन से ज्यादा फायर टेंडर मौके पर पहुंचे और आग पर काबू पाया। आग लगने के कारणों का अभी पता नहीं चल पाया है। अधिकारियों के मुताबिक, आग में मेडिकल इक्विपमेंट को नुकसान पहुंचा है। इसके अलावा कोई हताहत नहीं हुआ है।
टेरर फंडिंग मामले में कश्मीर और तमिलनाडु में NIA की रेड, 12 जगहों पर तलाशी जारी
टेरर फंडिंग मामले में मंगलवार को राष्ट्रीय जांच एजेंसी (NIA) की जम्मू कश्मीर और तमिलनाडु में 12 जगहों पर रेड जारी है। जम्मू-कश्मीर में 6 जगह- श्रीनगर, अनंतनाग, कुपवाड़ा, पुंछ, राजौरी और किश्तवाड़ में छापेमारी की जा रही है। वहीं, तमिलनाडु के मदुरै, त्रिची, डिंडीगुल ​​​​​​और चेन्नई समेत 6 जगहों पर तलाशी ली जा रही है।
जम्मू-कश्मीर में यह रेड पाकिस्तानी कमांडरों और हैंडलर के इशारों पर विभिन्न नामों के तहत चलाए जा रहे आतंकवादी समूहों की आपराधिक साजिश को लेकर की जा रही है। वहीं, तमिलनाडु में प्रतिबंधित संगठन पॉपुलर फ्रंट ऑफ इंडिया (PFI) के ठिकानों पर छापेमारी की जा रही है। पुलिस के मुताबिक, इस रेड में NIA ने PFI के मदुरै अध्यक्ष मोहम्मद कैसर को डिंडीगुल के पझानी से हिरासत में लिया है।
NIA ने यह रेड 5 मई को राजौरी जिले में आतंकवादियों के साथ मुठभेड़ में सेना के पांच जवानों के शहीद होने के कुछ दिनों बाद की है।
इजराइल के विदेश मंत्री 3 दिन के दौरे पर भारत पहुंचे, एस जयशंकर से करेंगे मुलाकात
इजराइल के विदेश मंत्री एली कोहेन 3 दिन के दौरे पर भारत आ गए हैं। वो यहां विदेश मंत्री एस जयशंकर से मुलाकात करेंगे। इसके बाद नई दिल्ली में भारत-इजराइल बिजनेस फोरम में शामिल होंगे। इससे पहले अप्रैल में इजराइली इकोनॉमिक मिनिस्टर भी भारत दौरे पर आए थे। वहीं जनवरी में PM मोदी ने इजराइली प्रधानमंत्री बेन्जामिन नेतन्याहू को भारत आने का न्योता दिया था।
पुणे में खाई में गिरा टैंकर, दो लोगों की मौत
पुणे में सोमवार रात को रॉ एल्कोहल ले जा रहा एक टैंकर खाई में गिर गया। अधिकारियों ने बताया कि हादसे में दो लोगों की मौत हुई है।
अफगानिस्तान में रिक्टर स्केल पर 4.3 तीव्रता का भूकंप आया; 120 किमी रही गहराई
अफगानिस्तान में फैजाबाद के दक्षिण-पूर्व में रिक्टर स्केल पर 4.3 तीव्रता का भूकंप आया। फैजाबाद से इसकी दूरी 116 किमी रही। भूकंप मंगलवार सुबह 3.30 बजे आया और इसकी गहराई 120 किमी रही।
NCLT ने एयरकैसल की याचिका पर स्पाइसजेट को जारी किया नोटिस
नेशनल कंपनी लॉ ट्रिब्यूनल ने सोमवार को एयरकैसल (आयरलैंड) लिमिटेड द्वारा दायर एक याचिका पर स्पाइसजेट को नोटिस जारी किया। एयरकैसल विमान लीज पर देती है। इस याचिका में स्पाइसजेट के खिलाफ दिवाला कार्यवाही शुरू करने की अपील की गई है। NCLT इस पर 17 मई को सुनवाई करेगा। स्पाइसजेट के प्रवक्ता ने कहा कि एयरकैसल मामले में उसे सामान्य नोटिस जारी किया गया है। इसमें स्पाइसजेट के खिलाफ कोई प्रतिकूल टिप्पणी नहीं की गई है।
द केरल स्टोरी फिल्म के क्रू मेंबर को मिली धमकी; पुलिस ने दी सुरक्षा
द केरल स्टोरी फिल्म के एक क्रू मेंबर को एक अनजान नंबर से धमकी मिली है। फिल्म के डायरेक्टर सुदीप्तो सेन ने पुलिस को इसकी जानकारी दी। धमकी में क्रू मेंबर से कहा गया कि ये कहानी दिखाकर सही नहीं किया है, अब अकेले घर से बाहर मत निकलना। पुलिस ने क्रू मेंबर को सुरक्षा उपलब्ध कराई है। हालांकि, अभी तक मामले में लिखित शिकायत नहीं दी गई है।
अमेरिका के लास वेगास में स्कूल में फायरिंग, युवक को गोली लगी
अमेरिका के लास वेगास में स्कूल में फायरिंग हो गई। इसमें एक युवक गोली लगने से घायल हो गया। पुलिस हमलावर की तलाश में जुटी हुई है। पुलिस ने कहा है कि स्कूल पर अब कोई खतरा नहीं है।
डेमोक्रेटिक रिपब्लिक ऑफ कांगो में भीषण बाढ़ से 400 से ज्यादा लोगों की मौत
डेमोक्रेटिक रिपब्लिक ऑफ कांगो में भीषण बाढ़ से अब तक 400 लोगों की मौत हो चुकी है। रेस्क्यू ऑपरेशन में और भी लोगों के शव मिलने की आशंका है।
दोहा से आई महिला के बैग से 41.3 करोड़ की हेरोइन बरामद
तेलंगाना में DRI के अधिकारियों ने 7 मई को दोहा के रास्ते मलावी से हैदराबाद आई महिला के बैग से 5.90 किलो हेरोइन बरामद की थी। इसकी कीमत करीब 41.3 करोड़ रुपए आंकी गई है। उसे गिरफ्तार कर न्यायिक हिरासत में भेज दिया गया है।